92/143/ETY: Neuvoston päätös, tehty 25 päivänä helmikuuta 1992, Euroopassa käytettävistä radionavigointijärjestelmistä



Virallinen lehti nro L 059 , 04/03/1992 s. 0017 - 0018

Suomenk. erityispainos Alue 7 Nide 4 s. 0078

Ruotsink. erityispainos Alue 7 Nide 4 s. 0078



NEUVOSTON PÄÄTÖS, tehty 25 päivänä helmikuuta 1992, Euroopassa käytettävistä radionavigointijärjestelmistä (92/143/ETY) EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen (), ottaa huomioon Euroopan parlamentin lausunnon (), ottaa huomioon talous- ja sosiaalikomitean lausunnon (), sekä katsoo, että kansainvälisen merenkulkujärjestön IMO:n suojeluksessa laadittu vuoden 1974 kansainvälinen yleissopimus ihmishengen turvallisuudesta merellä (Solas 1974) velvoittaa sopimuspuolet huolehtimaan navigointilaitteiden asentamisesta ja kunnossapidosta sikäli kuin se on perusteltua meriliikenteen vilkkauden ja riskialttiuden vuoksi, päätöslauselmassaan A.666 (16) IMO kiinnittää huomion sekä maailmanlaajuisen radionavigointijärjestelmän tarpeellisuuteen että mahdollisuuteen alueittain soveltaa maalla sijaitsevia järjestelmiä, kuten Chayka, Decca Navigator, Loran-C, Omega ja differentiaali-Omega, kansainvälinen majakkaliitto vahvistaa, että merenkulun vaatimusten täyttämiseksi tarvitaan maa-asemia käyttävä radionavigointijärjestelmä, kunnes monikäyttösatelliittijärjestelmät saadaan mahdollisimman laajalti käyttöön, ja näitä järjestelmiä käytetään vielä senkin jälkeen toistaiseksi rinnakkain, yhteisön velvollisuutena on varmistaa merenkulun turvallisuuden ja meriympäristön suojelun korkein mahdollinen taso, Yhdysvaltain rannikkovartiosto on päättänyt sanoutua irti Amerikan yhdysvaltain alueen ulkopuolella Loran-C-järjestelmään liittyvistä sitoumuksistaan vuodesta 1994 alkaen ja aikoo tarjota Loran-C -laitteistot asianomaisille jäsenvaltioille, tietyt jäsenvaltiot aikovat osallistua yhteen tai useampaan alueelliseen sopimukseen Luoteis-Euroopan, Pohjois-Atlantin, Välimeren, Iberian niemimaan ja Itämeren peittävien Loran-C-ketjujen luomiseksi, vaikka monet näistä alueista kuuluvatkin jo maa-asemia käyttävien järjestelmien, kuten Deccan ja Omegan piiriin, jäsenvaltioiden ei edellytetä luopuvan olemassa olevista radionavigointijärjestelmistä, kuten Deccasta ja Omegasta, jos ne täyttävät Loran-C-järjestelmään liittyvät velvoitteensa alueellisten sopimusten mukaisesti, Loran-C-järjestelmä täyttää kansainväliset vaatimukset erityisen hyvin eikä sen käytön laajentaminen rajoita satelliittinavigointilaitteiden kehittämistä varsinkaan, kun yhteinen peittävyys mahdollistaa erittäin hyvin järjestelmätarkistukset ja radionavigointijärjestelmien toiminnan jatkuvuuden, mikä edistää merenkulun turvallisuutta ja ympäristönsuojelua, ja otettaessa käyttöön alueellisia Loran-C-järjestelmiä on varmistettava Euroopan merialueen yhdenmukainen ja täydellinen peittävyys aiheuttamatta, sikäli kuin mahdollista, lisäkustannuksia nykyisten maa-asemia käyttävien radionavigointijärjestelmien käyttäjille, ON TEHNYT TÄMÄN PÄÄTÖKSEN: 1 artikla 1. Loran-C-järjestelmää koskeviin alueellisiin sopimuksiin osallistuvien tai liittyvien jäsenvaltioiden on toimittava siten, että kansainväliset tavoitteet täyttyvät, edellä sanotun kuitenkaan rajoittamatta olemassa olevia radionavigointijärjestelmiä. 2. Osallistuessaan 1 kohdassa tarkoitettuihin alueellisiin sopimuksiin jäsenvaltioiden on pyrittävä saamaan aikaan sellainen radionavigointijärjestelmäkokonaisuus, joka peittää Euroopassa ja sen lähivesillä mahdollisimman laajan maantieteellisen alueen. 2 artikla Komissio - huolehtii 1 artiklassa tarkoitettuihin alueellisiin sopimuksiin osallistuvien jäsenvaltioiden välisen toiminnan yhteensovittamisesta varmistaakseen aluetasolla käyttöön otettujen Loran-C-ketjujen yhteensopivuuden, - edistää sellaisten vastaanottimien kehittämistä, joissa on otettu huomioon satelliittijärjestelmien jatkuva kehitys ja nykyisen Loran-C-järjestelmän parantaminen, - työskentelee edelleen sellaisen radionavigointia koskevan suunnitelman aikaansaamiseksi, jossa on otettu huomioon satelliittinavigointijärjestelmien, olemassa olevien maa-asemia käyttävien järjestelmien ja jäsenvaltioiden radionavigointia koskevien suunnitelmien kehittyminen, ja - tekee tarvittaessa neuvostolle ehdotuksen tarvittavista toimenpiteistä. 3 artikla Kansainvälisen majakkaliiton jäseninä jäsenvaltiot ja komissio tukevat pyrkimyksiä perustaa maailmanlaajuinen radionavigointijärjestelmä, johon Euroopassa kuuluu alueellisia Loran-C -ketjuja, tavoitteena saattaa koko maailma tämän järjestelmän piiriin merenkulun turvallisuuden ja meriympäristön suojelun tehostamiseksi. 4 artikla Tämä päätös on osoitettu kaikille jäsenvaltioille. Tehty Brysselissä 25 päivänä helmikuuta 1992. Neuvoston puolesta Puheenjohtaja Vitor MARTINS () EYVL N:o C 53, 28.2.1991, s. 71 ja EYVL N:o C 317, 7.12.1991, s. 16 () EYVL N:o C 280, 28.10.1991, s. 32 () EYVL N:o C 159, 17.6.1991, s. 22